Opu Daeng Risaju

Opu Daeng Risaju (Palopo, Indonesia, 1880 – 10 Februari 1964) alikuwa mwanaharakati wa uhuru wa Indonesia. Alitambuliwa rasmi na kutangazwa kuwa Shujaa wa Taifa la Indonesia mwaka 2006.

 Wasifu 
Opu Daeng Risaju alizaliwa na Muhammad Abdullah To Baresseng na Opu Daeng Mawellu, akapewa jina la kuzaliwa Famajjah. Alitoka katika jamii ya Wabugini wa Luwu, huko Sulawesi Kusini. Alipoolewa na H. Muhammad Daud, alipewa cheo cha kifalme cha Luwu na kuanza kujulikana kwa jina la Opu Daeng Risaju, jina ambalo alilitumia maisha yake yote. Alikuwa Mwislamu na alivaa hijabu.

Opu Daeng Risaju alijitolea kupinga ukoloni wa Kiholanzi katika eneo ambalo wakati huo lilijulikana kama Makoloni ya Kiholanzi ya Indonesia. Alianza kushiriki siasa akiwa na umri mkubwa kidogo — mnamo mwaka 1927, akiwa na umri wa miaka takriban arobaini na saba, alijiunga na Chama cha Umoja wa Kiislamu wa Indonesia (PSII) huko Parepare. Alijihusisha haraka na harakati za utaifa na akapanda ngazi ndani ya chama hicho.

Mnamo mwaka 1930, alianzisha tawi la PSII huko Palopo na alihudumu kama mwenyekiti. Mwaka 1933, alihudhuria Mkutano Mkuu wa PSII uliofanyika Batavia (sasa inajulikana kama Jakarta).

Kutokana na harakati zake za kisiasa na umaarufu wake uliokuwa ukikua, cheo chake cha kifalme kiliondolewa, na serikali ya Kiholanzi huko Masamba ilimkamata na kumshtaki kwa uchochezi. Kuanzia mwaka 1934, alifungwa kwa kipindi cha miezi kumi na minne, alipewa adhabu ya kazi za lazima, na aliteswa. Baada ya kuachiwa kutoka gerezani, aliendelea kusafiri na kuanzisha matawi ya PSII katika maeneo mbalimbali ya Sulawesi Kusini hata wakati wa uvamizi wa Kijapani.

Baada ya Wajapani kukubali kushindwa, alikamatwa tena na kupelekwa katika magereza tofauti tofauti ambako aliteswa. Mateso hayo yalimfanya apoteze uwezo wa kusikia kwa maisha yake yote na pia kuharibu jicho moja.

 Marejeo 

Jamii:Waliozaliwa 1880
Jamii:Wanaharakati wa Indonesia
Jamii:Waliofariki 1964
Jamii:Wiki4Inclusion Campaign in Tanzania Phase 2